
REPUBLIKA HRVATSKA
TRGOVAČKI SUD U ZADRU
Dr. Franje Tuđmana 35						

U I M E R E P U B L I K E  H R V A T S K E 

R J E Š E N J E

	Trgovački sud u Zadru, po sutkinji Ani Markač, povodom prijedloga dužnika MILES d.o.o., Zadar, Don Bože Milanovića 5, OIB:20650306046, koje zastupa zastupnik po zakonu Mile Soldo, direktor, za sklapanje predstečajne nagodbe, povodom prijedloga vjerovnika OTP  banka d.d., Zadar, Domovinskog rata 3, OIB:52508873833, kojeg zastupa punomoćnik Ratko Žurić, odvjetnik u Odvjetničkom društvu Žurić i Partneri d.o.o., Zagreb, 29. studenog 2018.,
 
r i j e š i o   j e

Određuje se prekid postupka sklapanja predstečajne nagodbe ovog suda, poslovni broj Stpn-2/2017 do donošenja pravomoćne odluke Upravnog suda u Splitu koji se vodi povodom tužbe OTP banka d.d., Zadar, Domovinskog rata 3, OIB:52508873833, pod poslovnim brojem UsIpor-26/2017.

Obrazloženje

Dužnik MILES d.o.o., Zadar, Don Bože Milanovića 5, OIB:20650306046, kao predlagatelj podnio je ovom sudu prijedlog za sklapanje predstečajne nagodbe na temelju odredbe članka  66. st. 1. Zakona o financijskom poslovanju i predstečajnoj nagodbi (Narodne novine broj 108/2012, 144/2012, 81/2013 i 112/2013., dalje: ZFPPN).
Vjerovnik OTP banka d.d., Zadar je podneskom od 6. travnja 2017. (list 959 do 961) predložio prekinuti ovaj postupak do pravomoćnog okončanja upravnog spora budući je isti Upravnom sudu u Splitu 24. ožujka 2017. podnio tužbu radi poništenja rješenja Republike Hrvatske, Ministarstva financija, Samostalnog sektora za drugostupanjski upravni postupak, Klasa:UP/II-423-01/16-02/156, URBROJ:513-04/17-2 od 10. veljače 2017. i rješenja Financijske agencije, Regionalni centar Zagreb, Nagodbenog vijeća ZG05, Klasa:UP-I/110/07/15-01/8722, URBROJ:04-06-16-8722-57 od 7. travnja 2016. (list spisa 962 do 972).
Pregledom spisa predmeta kao i uvidom u web stranicu Financijske agencije (nadalje FINA) je utvrđeno, da je rješenjem FINA-e od 29. listopada 2015. KLASA: UP-I/110/07/15-01/8722, Ur. broj:04-06-16-8722-15 otvoren postupak predstečajne nagodbe nad uvodno označenim stečajnim dužnikom, dok su rješenjem KLASA:UP-I/110/07/15-01/8722, Ur. broj:04-06-16-8722-37 od 10. prosinca 2015. utvrđene tražbine vjerovnika. Nadalje, rješenjem FINA-e, KLASA:UP-I/110/07/15-01/8722, Ur. broj:04-06-16-8722-57 od 7. travnja 2016. utvrđeno je da su za prihvaćanje plana financijskog restrukturiranja glasali vjerovnici čije tražbine prelaze 2/3 vrijednosti svih utvrđenih tražbina. Protiv navedenog rješenja FINA-e od 7. travnja 2016. Klasa:UP-I/110/07/15-01/8722, URBROJ:04-06-16-8722-57, vjerovnik OTP  banka d.d., Zadar, Domovinskog rata 3, OIB:52508873833 podnio je žalbu jer da je dužnik postupio protivno odredbi čl. 23., čl. 33. i čl. 34. ZFPPN, slijedom čega je predložio da se predmetno prvostupanjsko rješenje FINA-e poništi te zakaže novo ročište za glasovanje uz uskratu glasa određenim vjerovnicima za koje isti smatra da se radi o povezanim osobama sukladno odredbi čl. 72.a ZFPPN.
Dana 27. ožujka 2018. (list spisa 972) vjerovnik OTP banka d.d., Zadar podnio je kako je već ranije navedeno Upravnom sudu u Splitu tužbu radi poništenja rješenja Republike Hrvatske, Ministarstva financija, Samostalnog sektora za drugostupanjski upravni postupak, Klasa:UP/II-423-01/16-02/156, URBROJ:513-04/17-2 od 10. veljače 2017. i rješenja Financijske agencije, Regionalni centar Zagreb, Nagodbenog vijeća ZG05, Klasa:UP-I/110/07/15-01/8722, URBROJ:04-06-16-8722-57 od 7. travnja 2016. kojim je utvrđeno da je prihvaćen plana financijskog restrukturiranja dužnika. Da je upravni spor pokrenut po tužbi vjerovnika OTP banka d.d., Zadar protiv rješenja Republike Hrvatske, Ministarstva financija, Samostalnog sektora za drugostupanjski upravni postupak, Klasa:UP/II-423-01/16-02/156, URBROJ:513-04/17-2 od 10. veljače 2017. proizlazi i iz podneska FINA-e od 18. listopada 2017. Klasa:UP/II-423-01/16-02/156, URBROJ:513-04/17-8722-77 (list spisa 984).
U podnesku od 30. lipnja 2017. (list spisa 974 do 975) kojim se očituje na navode predmetnog vjerovnika iz podneska od 6. travnja 2017. dužnik se protivio prijedlogu za prekidom ovog postupka smatrajući da navedeni vjerovnik nema pravni interes za prekidom konkretnog postupka jer da rješenjem Nagodbenog vijeća ZG05 od 7. travnja 2016. nije odlučeno o pravu razlučnog vjerovnika. Međutim, dužnik nije osporio činjenicu da je u tijeku naveden postupak pred Upravnim sudom u Splitu, niti je dostavio dokaz da je predmetni postupak okončan. 
	Budući je pred Upravnim sudom u Splitu u tijeku upravni spor koji se vodi pod poslovnim brojem UsIpor-26/2017. u kojem je 27. srpnja 2018. donijeta nepravomoćna odluka (list spisa 985), po mišljenju ovog suda upravo o toj pravomoćnoj odluci navedenog suda ovisi ishod postupka sklapanja predstečajne nagodbe u ovosudnom postupku, jer donošenje odluke o osnovanosti navedene upravne tužbe ima se smatrati prethodnim pitanjem u ovoj pravnoj stvari.
Naime, prema odredbi članka 66. stavka 1. ZFPPN-a dužnik je dužan u roku od petnaest dana od izvršnosti rješenja kojim se utvrđuje da su za Plan financijskog restrukturiranja glasovali vjerovnici čije tražbine čine potrebnu većinu (članak 63. ZFPPN-a) i da je postupak proveden u skladu s odredbama ZFPPN-a (članak 60. stavak11. ZFPPN-a), podnijeti trgovačkom sudu, nadležnom prema sjedištu dužnika, prijedlog za sklapanje predstečajne nagodbe.
	Konačni prijedlog predstečajne nagodbe u svim bitnim sastojcima mora odgovarati sadržaju Plana financijskog i operativnog restrukturiranja, prihvaćenog pred nagodbenim vijećem i nacrtu predstečajne nagodbe iz članka 46.a ZFPPN-a (članak 66.st.3. ZFPPN-a) koji po svome sadržaju mora biti usklađen s Planom financijskog i operativnog restrukturiranja koji obuhvaća sve utvrđene tražbine. Sud će rješenjem odobriti sklapanje predstečajne nagodbe ako su na ročištu za sklapanje predstečajne nagodbe svoj pristanak za sklapanje dali dužnik i vjerovnici čije tražbine čine potrebnu većinu iz članka 63. ZFPPN-a te ako utvrdi, da je sadržaj predložene nagodbe u skladu s općim pravilima o sudskog nagodbi, te da njezin sadržaj u bitnim sastojcima odgovarajući prihvaćenom Planu financijskog i operativnog restrukturiranja dužnika (članak 66. stavak 9. ZFPPN-a), a ako ne postoje uvjeti za donošenje rješenja o sklapanju predstečajne nagodbe, sud će taj prijedlog odbaciti.
	Iz naprijed navedenog proizlazi kako je zakonito proveden postupak pred FINA-om u kojem je doneseno rješenje kojim se utvrđuje da su za Plan financijskog restrukturiranja glasovali vjerovnici čije tražbine čine potrebnu većinu (članak 63. ZFPPN-a) i da je postupak proveden u skladu s odredbama ZFPPN-a (članak 60. stavak 11. ZFPPN-a), pretpostavka za podnošenje prijedloga za sklapanje predstečajne nagodbe pred trgovačkim sudom.
	Stoga pitanje je li postupak pred FINA-om proveden u skladu s odredbama ZFPPN-a (članak 60. stavak 11. ZFPPN-a), predstavlja prethodno pitanje o čijem ishodu ovisi i  postupak u ovoj pravnoj stvari.
	Odredbom članka 213. stavka 1. Zakona o parničnom postupku (Narodne novine broj  53/1991, 91/1992, 112/1999, 129/2000, 88/2001, 117/2003, 88/2005, 2/2007, 96/2008, 84/2008, 123/2008, 57/2011, 25/2013 i 89/2014; dalje ZPP) određeno je da će sud odrediti prekid postupka i ako je odlučio da sam ne rješava o prethodnom pitanju (članak 12. ZPP-a).
Budući je sud u ovom predstečajnom postupku odlučio sam ne rješavati prethodno pitanje vezano za zakonito proveden postupak pred FINA-om, te da je u tijeku upravni spor pred Upravnim sudom u Splitu po tužbi vjerovnika, u kojima će se navedeno pitanje riješiti, odlučeno je kao u izreci ovog rješenja (tako i Visoki trgovački sud Republike Hrvatske, Pž-7568/15 od 9. studenoga 2015. i Pž-3731/2018-2 od 13. lipnja 2018).

U Zadru 29. studenog 2018. 

Za točnost otpravka-ovlaštena službenica					 	        Sutkinja
Kristina Njegovan 								     Ana Markač, v.r.



UPUTA O PRAVNOM LIJEKU:
Protiv ovog rješenja može se izjaviti žalba Visokom trgovačkom sudu Republike Hrvatske u roku od 8 (osam) dana od dostave rješenja, a podnosi se putem ovog suda u 2 (dva) istovjetna primjerka.

